Finansiële knyp wink vir meeste SA'ners ná aftrede – verslag | Maroela Media
Minder as een uit elke tien Suid-Afrikaners het 'n behoorlike en weldeurdagte aftreeplan. Só het 'n onlangse persioenwerklikheidsverlag deur die versekeringsmaatskappy 10X Investments bevind.
Die helfte (50%) van werkende Suid-Afrikaners het glad nie 'n aftreebesparingsplan nie, meeste van dié is vroue. Die verslag wys ook dat jonger werknemers meer geneig is om 'n behoorlike aftreeplan te hê as ouer werkers en dat meeste Suid-Afrikaners bekommerd is dat hulle nie genoeg geld sal hê om van te lewe ná aftrede nie.
"Dít is baie mense wat sal moet staatmaak op hul vriende, familie of 'n skrale staatspensioen," het Tobie van Heerden, uitvoerende hoof van 10X Investments, gesê.
Die verslag, wat die leefstyl van 15 miljoen werkende Suid-Afrikaners wat meer as R8 000 per maand verdien, meet, wys dat talle burgers nie eers maandeliks met hul salarisse kan uitkom nie.
"Selfs voordat die Covid-19-pandemie ons lewens en ekonomie omgekeer het, was baie Suid-Afrikaners in finansiële nood. Daar is miljoene mense wie se inkomste nie aan hul onmiddellike lewensvereistes voldoen nie, wat nog te sê van hul pensioenvereistes."
Soveel as 64% van mense kan nie bekostig om vir aftrede te spaar nie. Gevolglik het 50% van mense nie 'n besparingsplan nie. Dít het geleidelik toegeneem sedert verlede jaar (49%) en in 2019 (46%).
Altesaam 21% van mense wat wel 'n plan het meen dat dit baie vaag is, terwyl 'n verdere 21% glo hulle het 'n goeie idee wat hul fonds behels.
Slegs 8% van die werkende Suid-Afrikaners het egter 'n deurdagte plan vir hul aftrede eendag.
Die verslag wys dat hoewel die tendense onder alle ouderdomsgroepe, demografie en inkomstevlakke voorkom, is 54% van diegene wat nie 'n plan vir die toekoms het nie vroue.
Die meeste Suid-Afrikaners wat nie 'n aftreeplan het nie (79%), is tussen die ouderdom van 35 en 49, gevolg deur die 25 tot 34 jarige ouderdomsgroep en diegene bo 50 jaar oud (76% elk).
Soveel as 79% van mense is bekommerd dat hulle nie genoeg geld sal hê om van te lewe nadat hulle afgetree het nie.
Meeste van die deelnemers aan die navorsing (74%) vermoed dat hulle een of ander inkomste sal moet genereer nadat hulle afgetree het. Slegs 7% is oortuig daarvan dat hulle definitief nie nodig sal hê om te werk nie.
"Die belangrikste pilare tot sukses tydens aftrede is om vroeg te begin en konsekwent te spaar. Dit word egter ál duideliker dat Suid-Afrikaners hul huidige leefstyl prioritiseer, ten koste van hul toekomstige gemak," sê Van Heerden.
Suid-Afrikaners oor of hulle ná aftrede nog sal moet werk.
Pensioenarisse leef goedkoper
Luidens die verslag kan 'n pensioenaris gewoonlik sy of haar lewensstandaard voor aftrede handhaaf op 'n laer bruto inkomste as wat hy of sy nodig gehad het toe hy of sy nog gewerk het.
Pensioenarisse se finansiële verpligtinge sal waarskynlik ook minder wees as toe hulle gewerk het.
"Pensioenarisse benodig waarskynlik minder brandstof omdat hulle nie kantoor toe en terug hoef te pendel nie en sal ook minder op hul klerekas en uiteetmaaltye bestee.
"By aftrede sal ouers verkieslik ook nie meer hul kinders moet ondersteun nie, en teen daardie tyd sal die verband op 'n huis ook afbetaal wees. Verder geniet pensioenarisse 'n laer gemiddelde belastingskoers," sê Van Heerden.
Hoewel sommige uitgawes, soos gesondheidsorg- en ontspanningskoste kan toeneem, voorspel kenners dat die algehele lewenskostes van pensioenarisse mettertyd afneem.
Van Heerden stel voor dat werkende persone 'n aftreebesparing-sakrekenaar gebruik om te bepaal of hulle nog op dreef is om hul leefstyl tydens aftrede te handhaaf op grond van hul huidige besparing, spaarkoers en beleggingstrategie.
Suid-Afrikaners oor hoekom hulle nie spaar nie.
Wat in ag geneem moet word, inkomste nà aftrede MOET jaarliks styg met die minimum van inflasiekoers.
Wel ek het nie slegte polisse gehad nie, met covid en die regering wat als toemaak moes ek oor die periode kies tussen my winkel en die polisse. Ek moes die meeste polisse laat gaan om nou te oorleef. Na soveel jare sit ek ook nou in die "hand na die tand" bootjie
So. Minder as EEN uit tien beteken dan seker NUL uit tien?
En wie moet jy bedank. Die ANC bank
Verreweg die grootste finansiële uitgawe is ouerskap. As jy daarsonder kan klaarkom, sal jy gemaklik kan aftree, selfs voor 60.